Крыўда
*Паводле Васіля Хомчанкі*

Вярнуўся Косцік са школы злосным.

— Ты чаму такі? — спытала маці.

— Мне двойку паставілі. За ката.

— За якога ката?

— Вось, — раскрыў Косцік сшытак. — Хіба я дрэнна яго намаляваў?

Кот быў прыгожы. Хвост — трубой, ву́сы белыя, шэрсць, як у тыгра, паласатая.

— Добры кот, — сказала маці.

— А настаўніцы не спадабаўся. Двойку паставіла.

— Ты, магчыма, сваволіў[[1]](#footnote-1) на ўроку выяўленчага мастацтва?

— Не, — адказаў Косцік. — У нас сёння не было малявання. Я намаляваў яго на ўроку матэматыкі.

1. *Сваво́ліць* — весяліцца, забаўляцца, дурэць; рабіць так, як захочацца. [↑](#footnote-ref-1)